b"\n_START_ARTICLE_\nHrvatska Lutrija\n_START_SECTION_\nPovijest igara na sre\xc4\x87u\n_START_PARAGRAPH_\nIgranje igara na sre\xc4\x87u jedna je od najstarijih ljudskih aktivnosti, kako se mo\xc5\xbee vidjeti iz mno\xc5\xa1tva arheolo\xc5\xa1kih nalaza i slikovnih prikaza sve do danas. Igranje takvih igara bilo je pravno regulirano ve\xc4\x87 u staroj Kini, ali i Rimu i Gr\xc4\x8dkoj, a podrijetlo igranja igara na sre\xc4\x87u smatra se bo\xc5\xbeanskim: bacanjem ozna\xc4\x8denih predmeta i predvi\xc4\x91anjem rezultata \xc4\x8dovjek je te\xc5\xbeio znati \xc5\xa1to mu budu\xc4\x87nost donosi, a time i saznati volju bogova. Jo\xc5\xa1 se u Bibliji kocka bacala kako bi se podijelila zemlja; u pradavna vremena bacanje kocke povezivalo se sa sudbinom, a u mnogim kulturama kocka se bacala u sudnici kako bi se podijelila pravda. I europska povijest prepuna je zakona, dekreta i enklitika koji se ti\xc4\x8du kockanja i igranja igara na sre\xc4\x87u, \xc5\xa1to svjedo\xc4\x8di njihovoj popularnosti kod naroda. _NEWLINE_Termin lutrija prvi je put upotrijebljen u XVI. stolje\xc4\x87u u Francuskoj u zna\xc4\x8denju ugovora privatnog ili javnog zna\xc4\x8denja. Pravna regulativa i sistematizacija ove djelatnosti, i teorijski (normativno) i prakti\xc4\x8dno (pravosudno), uvedena je u XVII. stolje\xc4\x87u u europskim zemljama gdje je lutrija bila organizirana kao stalna djelatnost. Prva dr\xc5\xbeavna lutrija organizirana je 1530. godine u Firenci, s ulogom od jednog dukata i sre\xc4\x87kom koja se nazivala polizza. Cilj organiziranja ove lutrije bio je popunjavanje dr\xc5\xbeavne blagajne, i on \xc4\x87e vrlo brzo ste\xc4\x87i puni legitimitet u svim europskim dr\xc5\xbeavama u kojima su organizirane igre na sre\xc4\x87u. Devet godina kasnije, 1539. godine, organizirana je u Parizu prva francuska dr\xc5\xbeavna lutrija pod nazivom Blanque. Tom trendu dr\xc5\xbeavnih lutrija pridru\xc5\xbeuje se i Nizozemska u kojoj je organiziranjem lutrije 1523. izgra\xc4\x91eno siroti\xc5\xa1te, a 1549. financirana je izgradnja crkvenog zvonika u Amsterdamu. U Njema\xc4\x8dkoj je prva dr\xc5\xbeavna lutrija odr\xc5\xbeana 1610. i po uzoru na Nizozemsku, bila je to klasna lutrija. U Engleskoj je lutrija podr\xc5\xbeavljena tek 1769. godine, a sav prihod usmjeravan je za razvoj kulture.\n_START_SECTION_\nPovijest  igara na tlu Hrvatske i razvoj Hrvatske Lutrije\n_START_PARAGRAPH_\nOrganizirano igranje igara na sre\xc4\x87u na podru\xc4\x8dju dana\xc5\xa1nje Hrvatske po\xc4\x8dinje jo\xc5\xa1 u 18. stolje\xc4\x87u. Prva lutrija u Zagrebu organizirana je 1762. godine. Dozvolu za prire\xc4\x91ivanje ove lutrije (zvala se Lotto di Genua) u Ugarskoj i Hrvatskoj dodijelila je kraljica Marija Terezija koncesionaru Oktaviju Cataldi na vrijeme od osam godina. O ovom podatku izvijestio nas je na\xc5\xa1 poznati povjesni\xc4\x8dar Emilij Laszowski u Jutarnjem listu od 22.04.1923. godine. Bila je to ujedno druga koncesija dodijeljena na podru\xc4\x8dju austrijskih zemalja. Ona je za Hrvatsku zna\xc4\x8dajna zbog toga \xc5\xa1to je prije njezinog zavr\xc5\xa1etka grof Cataldi, tako\xc4\x91er kao koncesionar, zapo\xc4\x8deo s prire\xc4\x91ivanjem igre Loto u Hrvatskoj pod nazivom Mala lutrija. _NEWLINE_Tre\xc4\x87om koncesijom za razdoblje od 1770. do 1778. godine pravo prire\xc4\x91ivanja igre Loto ustupljeno je tvrtki Baratta & Comp. Kako je prema ocjeni carske dvorske kancelarije poslovanje tvrtke Baratta & Comp. u prethodnoj koncesiji bilo uspje\xc5\xa1no, predlo\xc5\xbeeno je da ista tvrtka ostane koncesionar i u razdoblju od 1778. do 1787. godine._NEWLINE_Nakon Prvoga svjetskog rata time se bavi Dr\xc5\xbeavna klasna lutrija sve do kratkog perioda Hrvatske dr\xc5\xbeavne lutrije, da bi se opet nakon rata pokrenula Dr\xc5\xbeavna klasna kao savezna bud\xc5\xbeetska ustanova. Godine 1946. isklju\xc4\x8divo pravo prodaje sre\xc4\x87aka povjereno je Udru\xc5\xbeenju ratnih vojnih invalida Jugoslavije i tako je bilo sve do 1951. kada zapo\xc4\x8dinje njezina decentralizacija i u srpnju iste godine po\xc4\x8dinje s radom Dr\xc5\xbeavna lutrija FNRJ \xe2\x80\x93 filijala za Hrvatsku \xe2\x80\x93 da bi se ve\xc4\x87 1952. preimenovala u Jugoslavensku lutriju. Prva igra na sre\xc4\x87u u ovoj organizaciji bila je lutrijska sre\xc4\x87ka, igra s nevjerojatno dugom europskom tradicijom. Godine pak 1956. prvi se put predstavlja Prvomajska lutrija, izvanredno kolo sre\xc4\x87aka kakva \xc4\x87e se i dalje prire\xc4\x91ivati vi\xc5\xa1e puta godi\xc5\xa1nje. Sportska prognoza izaziva pravu euforiju nakon pokretanja 1960. godine, a tih godina raste i promet sre\xc4\x87aka uzrokovan cvatom gospodarskih djelatnosti, dobrim primanjima stanovni\xc5\xa1tva i pove\xc4\x87anjem njihova broja u gradovima. Ponukana dobrim rezultatima, Lutrija 1962. godine uvodi i tre\xc4\x87u igru na sre\xc4\x87u \xe2\x80\x93 Loto. Prvo kolo Lota odr\xc5\xbeano je 3. sije\xc4\x8dnja te su se u po\xc4\x8detku svakih \xc4\x8detrnaest dana izvla\xc4\x8dili brojevi da bi se kasnije pre\xc5\xa1lo na tjedno izvla\xc4\x8denje. Ve\xc4\x87 prve godine Lota dr\xc5\xbeavna je televizija po\xc4\x8dela prenositi izvla\xc4\x8denja brojeva uz prigodan zabavni program. Najve\xc4\x87a emisija sre\xc4\x87aka redovitih kola dogodila se 1967. godine i tada je ukupna emisija za 52 kola iznosila 60,1 milijun. Iako se s vremenom igra\xc4\x8di okre\xc4\x87u dinami\xc4\x8dnijoj igri \xe2\x80\x93 sportskoj prognozi, Loto je pobjednik u paleti igara na sre\xc4\x87u. Svih ovih godina sredstva ostvarena prire\xc4\x91ivanjem igara usmjeravaju se na financiranje socijalno-humanitarnih organizacija i organizacija fizi\xc4\x8dke i  tehni\xc4\x8dke kulture te znanosti. Lutrija Hrvatske osniva se 25.7.1973. pod tim imenom i u svojoj domeni ima: sre\xc4\x87ke redovitih i izvanrednih kola, sportsku prognozu, loto i ekspres lutriju. Kasnije se dodaju igre kao \xc5\xa1to su instant lutrija, toto, tombola, bingo te kla\xc4\x91enja, igra\xc4\x8dnice, automati i mnoge druge. 1993. g. Lutrija Hrvatske mijenja ime u Hrvatska Lutrija d.o.o.\n_START_SECTION_\nLoto 7 i Loto 6/45\n_START_PARAGRAPH_\nNajstarija igra Hrvatske Lutrije Loto 7/39, 2018. godine do\xc5\xbeivjela je brojne promjene i time postala Loto 7. Unato\xc4\x8d novitetima i promjenama vizualnog identiteta, Loto 7 je i dalje broj\xc4\x8dana igra u kojoj igra\xc4\x8d poku\xc5\xa1ava pogoditi sedam brojeva koji se putem lutrijskog bubnja izvla\xc4\x8de iz grupe od 1 do 35 brojeva. Osim toga izvla\xc4\x8di se jo\xc5\xa1 jedan, dopunski broj. U igri Loto 7 postoji 9 vrsta dobitaka - sedmica, \xc5\xa1estica plus dopunski broj (6+1), \xc5\xa1estica, petica plus dopunski broj (5+1), petica, \xc4\x8detvorka plus dopunski broj (4+1), \xc4\x8detvorka, trojka plus dopunski broj (3+1) i nula plus dopunski broj (0+1). Izvla\xc4\x8denja  u\xc5\xbeivo odr\xc5\xbeavaju se dva puta tjedno, srijedom i subotom na HTV. Prvo izvla\xc4\x8denje Lota 6/45 odr\xc5\xbeano je 1988. g. pod nazivom Loto Fortuna 6/45. Rije\xc4\x8d je o, tako\xc4\x91er, broj\xc4\x8danoj igri, a cilj je pogoditi 6 brojeva od 45. Izvla\xc4\x8denja \xc5\xa1estice odr\xc5\xbeavaju se nedjeljom na HTV. U Lotu 6/45 postoji 5 vrsta dobitaka: 6 pogodaka, 5+1, 5 pogodaka, 4 pogo\xc4\x91ena broja i tri pogo\xc4\x91ena broja.\n_START_SECTION_\nJoker\n_START_PARAGRAPH_\nJoker je dodatna igra koju je mogu\xc4\x87e odigrati uz neku od osnovnih igara: Loto 7/39,  Loto 6/45 i Toto 13. Ovisno o broju pogo\xc4\x91enih brojeva, tako\xc4\x91er postoji pet vrsti  dobitaka.\n_START_SECTION_\nTV Bingo 15 od 90\n_START_PARAGRAPH_\nPrva emisija emitirana je iz studija na Zagreba\xc4\x8dkom velesajmu 14. lipnja 2002. g. pod nazivom TV Bingo Show, a prvi voditelji bili su Karmela Vukov Coli\xc4\x87 i Sa\xc5\xa1a Kopljar. Tijekom godina mijenjao se format i trajanje emisije, voditelji i hostese, a emisija je sa velesajma preseljena na HTV. Uz Bingo 15 od  90 mogu\xc4\x87e je odigrati i dodatne igre Bingo 24 od 75 i Bingo plus 7. U igri TV Bingo 15 od 90 postoje tri vrste dobitaka: dobici prve vrste - Superbingo, Bingo 33, Bingo 36, Bingo 39 i Bingo 40+, dobitak druge vrste \xe2\x80\x93 10 pogodaka i dobitak tre\xc4\x87e vrste \xe2\x80\x93 5 pogodaka. Od rujna 2014. g. do kraja o\xc5\xbeujka 2015. TV Bingo se prikazivao na RTL televiziji, a od travnja 2015. TV Bingo se ponovno emitira na HTV.\n_START_SECTION_\nBingo plus\n_START_PARAGRAPH_\nDodatna igra koju je mogu\xc4\x87e odigrati isklju\xc4\x8divo uz igru TV Bingo 15 od 90. U igri Bingo Plus postoji samo jedna vrsta dobitaka. Ovisno o broju pogo\xc4\x91enih znamenki Bingo Plus broja  u pojedinom se kolu mo\xc5\xbee ostvariti dobitak: Bingo plus 7, Bingo plus 6, Bingo plus 5 i Bingo plus 4.\n_START_SECTION_\nBingo 24 od 75\n_START_PARAGRAPH_\nDodatna igra koju je mogu\xc4\x87e odigrati isklju\xc4\x8divo uz igru TV Bingo 15 od 90. Mogu\xc4\x87e je osvojiti tri vrste dobitaka: Bingo, Plus i Kutovi.\n_START_SECTION_\niCasino Bingo\n_START_PARAGRAPH_\nHrvatska Lutrija pro\xc5\xa1irila je ponudu Bingo igre na icasino Bingo koja je isklju\xc4\x8divo dostupna online. Rije\xc4\x8d je o Bingu 90 ve\xc4\x87 poznatoj igri iz TV Binga, a mogu\xc4\x87e je igrati svaki dan.\n_START_SECTION_\nEurojackpot\n_START_PARAGRAPH_\nNajnovija igra u ponudi igara, a Hrvatska Lutrija uklju\xc4\x8dila se 1. velja\xc4\x8de 2013. godine.  Eurojackpot je me\xc4\x91unarodna igra koja se odigrava u jo\xc5\xa1 16 zemalja \xe2\x80\x93 \xc5\xa0vedska, Norve\xc5\xa1ka, Island, Litva, Latvija, Njema\xc4\x8dka, Italija, \xc5\xa0panjolska, Nizozemska, Danska, Slovenija, Finska, Ma\xc4\x91arska, \xc4\x8ce\xc5\xa1ka, Estonija i Slova\xc4\x8dka. Eurojackpot po\xc4\x8deo se prire\xc4\x91ivati u o\xc5\xbeujku 2012. g., a najmanji iznos za koji se igra je 10 milijuna eura. Ovisno o broju pogo\xc4\x91enih brojeva, u Eurojackpotu postoji 12 vrsti dobitaka, a izvla\xc4\x8denje se odr\xc5\xbeava u Helsinkiju svakog petka. Snimka izvla\xc4\x8denja emitira se na HTV u 22:50 sati.\n_START_SECTION_\nToto 13\n_START_PARAGRAPH_\nToto 13 je broj\xc4\x8dana igra u kojoj se poga\xc4\x91aju rezultati 13 doma\xc4\x87ih ili stranih nogometnih utakmica, a kola Tota 13 odr\xc5\xbeavaju se dva puta tjedno (srijedom i \xc4\x8detvrtkom te vikendom). Ovisno o broju pogo\xc4\x91enih rezultata u Totu 13 postoje dvije vrste dobitaka:  trinaestica \xe2\x80\x93 svi pogo\xc4\x91eni rezultati i dvanaestica \xe2\x80\x93 12 pogo\xc4\x91enih rezultata.\n_START_SECTION_\nKeno\n_START_PARAGRAPH_\nKeno je igra na sre\xc4\x87u u kojoj se izvla\xc4\x8di 20 brojeva od mogu\xc4\x87ih 80. Nekad su se izvla\xc4\x8denja odr\xc5\xbeava jedan put tjedno u\xc5\xbeivo, a danas se Keno izvla\xc4\x8di dva puta dnevno putem generatora slu\xc4\x8dajnih brojeva. U kenu se mo\xc5\xbee birati izme\xc4\x91u 10 razli\xc4\x8ditih vrsti igara, a u svakoj od njih (osim u igri Keno 1 i Keno igra 2) mogu\xc4\x87e je osvojiti vi\xc5\xa1e vrsti dobitaka.\n_START_SECTION_\nSre\xc4\x87ke\n_START_PARAGRAPH_\nU ponudi Hrvatske Lutrije postoje dvije vrste sre\xc4\x87aka:  Instant i Ekpres lutrija. Obje spadaju u kategoriju brzih igara u kojima se odmah saznaje rezultat, a razlika je u na\xc4\x8dinju igranja. Instantice su sre\xc4\x87ke sa skidaju\xc4\x87om emulzijom dok se ekspresice, da bi doznali rezultat, trgaju. Dva puta godi\xc5\xa1nje Hrvatske Lutrija tiska i prigodne sre\xc4\x87ke, a to su Bo\xc5\xbei\xc4\x87na sre\xc4\x87ka te Uskrsna odnosno Proljetna sre\xc4\x87ka.\n_START_SECTION_\neSre\xc4\x87ke\n_START_PARAGRAPH_\nU rujnu 2012. godine u ponudi su se na\xc5\xa1le eSre\xc4\x87ke Hrvatske Lutrije. Rije\xc4\x8d je o lutrijskoj igri kod koje je unaprijed odre\xc4\x91en ishod odnosno rezultat, a eSre\xc4\x87ke je mogu\xc4\x87e odigrati isklju\xc4\x8divo preko interneta svakog dana od 0 do 24 sata. Ponuda eSre\xc4\x87aka pro\xc5\xa1iruje se gotovo svakog mjeseca.\n_START_SECTION_\nKla\xc4\x91enje\n_START_PARAGRAPH_\nSportsko kla\xc4\x91enje je igra na sre\xc4\x87u gdje igra\xc4\x8di poga\xc4\x91aju ishode raznih sportskih natjecanja. Uz pojedine ishode svakog doga\xc4\x91aja dani su te\xc4\x8dajevi prema kojima se odre\xc4\x91uje mogu\xc4\x87i dobitak za odigrani ulog, a odigrati se mo\xc5\xbee pojedina\xc4\x8dno (solo), zbirno (akumulirano) ili sistemsko kla\xc4\x91enje. Osim sportskog postoji Loto kla\xc4\x91enje (kla\xc4\x91enje na Loto brojeve) te virtualno kla\xc4\x91enje.\n_START_SECTION_\niCasino\n_START_PARAGRAPH_\nHrvatska Lutrija ima koncesiju za casino igre na internetu i za sada je jedini legalni prire\xc4\x91iva\xc4\x8d u Hrvatskoj. Bogata ponuda igara dostupna je za igru na ra\xc4\x8dunalu i mobitelu na adresi www.icasino.hr.\n_START_SECTION_\nKeno - Brzih 35\n_START_PARAGRAPH_\nKeno-Brzih 35 je nova broj\xc4\x8dana igra s izvla\xc4\x8denjem brojeva pomo\xc4\x87u generatora slu\xc4\x8dajnih brojeva (GSB). U svakom izvla\xc4\x8denju igre Keno-Brzih 35 izvla\xc4\x8di se 35 brojeva iz grupe brojeva od 1 do 48. Kuglice s brojevima su podijeljene u osam grupa po \xc5\xa1est brojeva. Svaka grupa kuglica s brojevima je ozna\xc4\x8dena odre\xc4\x91enom bojom - crvenom, zelenom, plavom, ljubi\xc4\x8dastom, sme\xc4\x91om, \xc5\xbeutom, naran\xc4\x8dastom i sivom. Igra Keno-Brzih 35 sadr\xc5\xbei vi\xc5\xa1e razli\xc4\x8ditih igara, kako slijedi: Mojih 6, Zbroj prvih 5 izvu\xc4\x8denih brojeva, Prvi broj ve\xc4\x87i ili manji, Prvi broj paran ili neparan, Boja prve kuglice, Naj\xc4\x8de\xc5\xa1\xc4\x87e izvu\xc4\x8dena boja, Posljednji broj ve\xc4\x87i ili manji, Posljednji broj paran ili neparan, Boja posljednje kuglice.\n_START_SECTION_\nKanali prodaje\n_START_PARAGRAPH_\nSve igre Hrvatske Lutrije mogu\xc4\x87e je uplatiti na prodajnim mjestima Hrvatske Lutrije diljem Hrvatske te kod ovla\xc5\xa1tenih  poslovnih partnera. Odigrati se mo\xc5\xbee ispunjavanjem listi\xc4\x87a  ukoliko sami birate brojeve ili na na\xc4\x8din da sustav sam izabere brojeve \xc5\xa1to omogu\xc4\x87avaju Quick Pick i Ho\xc4\x87u Jackpot. Kod Qiuck picka igra\xc4\x8di sami odre\xc4\x91uju broj kombinacija ili brojeva, dok Ho\xc4\x87u Jackpot nudi  razli\xc4\x8dite pakete igara ovisno o tome za koliko igra\xc4\x8di \xc5\xbeele uplatiti. Od rujna 2010. godine Hrvatska Lutrija omogu\xc4\x87ila je uplatu svih svojih igara i na internetu, a tu je i mogu\xc4\x87nost uplate putem samoposlu\xc5\xbenog terminala Hrvatske Lutrije - HL Boxa.\n_START_SECTION_\nCasina i automat klubovi\n_START_PARAGRAPH_\nHrvatska Lutrija trenutno ima casino u Zagrebu, u kojem nudi mogu\xc4\x87nost velikog izbora igara: \xc5\xbeive igre European Roulette, Black jack, Caribbean Stud Poker i Texas Hold'em poker te igre na automatima za igre na sre\xc4\x87u. U zagreba\xc4\x8dkom casinu International tradicionalno se odr\xc5\xbeavaju turniri u pokeru poznati pod nazivom Croatian Series of poker. Uz casino, Hrvatska Lutrija ima 8 automat klubova po \xc4\x8ditavoj Hrvatskoj, a igra\xc4\x8di se mogu zabaviti uz automate za igru na sre\xc4\x87u te elektronske rulete. Svi automati za igru na sre\xc4\x87u povezani uz zajedni\xc4\x8dki jackpot - Lucky Buttons Jackpot.\n_START_SECTION_\nDru\xc5\xa1tveno odgovorno poslovanje\n_START_PARAGRAPH_\nCilj Hrvatske Lutrije nije samo uspje\xc5\xa1no poslovanje ve\xc4\x87 i pronala\xc5\xbeenje na\xc4\x8dina kako dati svoj doprinos \xc5\xa1iroj dru\xc5\xa1tvenoj zajednici. Po uzoru na dobru praksu srodnih i uspje\xc5\xa1nih tvrtki u Europi i svijetu, Hrvatska Lutrija redovito i uspje\xc5\xa1no sudjeluje u akcijama op\xc4\x87e dobrobiti i financijski podupire vrijedne projekte u razli\xc4\x8ditim djelatnostima. Podru\xc4\x8dje tog djelovanja je \xc5\xa1iroko, od financiranja potreba mladih i sporta, kulture i umjetnosti, do obrazovanja i znanosti te humanitarnog djelovanja i za\xc5\xa1tite zdravlja. Kriteriji za raspodjelu utvr\xc4\x91eni su sukladno nacionalnim strategijama i programima zadovoljavanja javnih potreba u odgovaraju\xc4\x87im djelatnostima te sukladno programima za poticanje razvoja civilnog dru\xc5\xa1tva, a iskazuju se udjelom pojedinih programskih aktivnosti u ukupnom dijelu prihoda od igara na sre\xc4\x87u odre\xc4\x91enih \xc4\x8dlankom 8. stavkom 2. Zakona o igrama na sre\xc4\x87u. Raspodjelom dijela prihoda od igara na sre\xc4\x87u utvr\xc4\x91uje se izdvajanje za organizacije i to:_NEWLINE_- 35,00% onima koje promi\xc4\x8du razvoj sporta; _NEWLINE_- 5,58% onima koje pridonose borbi protiv zlouporabe droga i svih drugih oblika ovisnosti; _NEWLINE_- 9,11% onima koje se bave socijalnom i humanitarnom djelatno\xc5\xa1\xc4\x87u; _NEWLINE_- 16,20% onima koje se bave problemima i zadovoljavanjem potreba osoba s invaliditetom; _NEWLINE_- 5,18% onima koje se bave tehni\xc4\x8dkom kulturom; _NEWLINE_- 11,89% onima koje se bave kulturom; _NEWLINE_- 4,00% onima koje se bave izvaninstitucionalnom naobrazbom i odgojem djece i mladih; _NEWLINE_- 13,04% onima koje pridonose razvoju civilnoga dru\xc5\xa1tva.\n_START_SECTION_\nDru\xc5\xa1tveno odgovorno prire\xc4\x91ivanje\n_START_PARAGRAPH_\nU nastojanju da suzbiju negativne posljedice igranja na sre\xc4\x87u, dr\xc5\xbeavne lutrijske organizacije udru\xc5\xbeene u World Lottery Association i European Lotteries, posvetile su punu pa\xc5\xbenju utvr\xc4\x91ivanja standarda \xc4\x8diji je cilj uspostava programa odgovornog prire\xc4\x91ivanja igara na sre\xc4\x87u i programa 'odgovornog igranja' kako bi se umanjio rizik za sve dijelove dru\xc5\xa1tva, a posebice za osjetljive skupine. Dokumente koji odre\xc4\x91uju takve standarde potpisala je i Hrvatska Lutrija, a oni su integrirani u sve segmente poslovanja, od promi\xc5\xa1ljanja, planiranja i provedbe svih aktivnosti do informiranja igra\xc4\x8da i ogla\xc5\xa1avanja igara na sre\xc4\x87u. Odgovornost je klju\xc4\x8dno pitanje u prire\xc4\x91ivanju igara na sre\xc4\x87u  i cilj je omogu\xc4\x87iti igra\xc4\x8dima da donose informirane odluke o svom sudjelovanju u igri, a ako se pojave \xc5\xa1tetne posljedice, treba  im olak\xc5\xa1ati pristup i kontakt s institucijama koje pru\xc5\xbeaju stru\xc4\x8dnu pomo\xc4\x87.  Osim potpisivanja Standarda dru\xc5\xa1tveno odgovornog prire\xc4\x91ivanja, Hrvatska Lutrija je na svakoj igri te promotivnim materijalima otisnula znak odgovornog igranja igara na sre\xc4\x87u te oznaku rizi\xc4\x8dnosti igre. Uz odgovorno tr\xc5\xbei\xc5\xa1no komuniciranje gdje ogla\xc5\xa1iva\xc4\x8dke aktivnosti nisu usmjerene prema maloljetnim osobama niti prema osjetljivim dru\xc5\xa1tvenim skupinama, zaposlenici Hrvatske Lutrije posebice prodava\xc4\x8di pro\xc5\xa1li su edukaciju o dru\xc5\xa1tveno odgovornom prire\xc4\x91ivanju  kako bi u svakom trenutku mogli pru\xc5\xbeiti prave informacije. Hrvatska Lutrija nositelj je dva certifikata odgovornog prire\xc4\x91iva\xc4\x8da igara na sre\xc4\x87u koje su dodijelili European Lotterie i World Lottery Association."